Sporočilo za javnost

sreda, 24. oktober 2018

**Največje sove sveta kraljujejo v novih letalnicah**

V živalskem vrtu Ljubljana so prvič pri nas na ogled velike uharice, snežne sove in bradate sove. Z odprtjem približno 600 kvadratnih metrov velike letalnice za največje sove sveta je tudi zaključena popožledna obnova. Član uprave zavarovalnice Generali **Mitja Feri** je od strokovne vodje ZOO Ljubljana **Barbare Mihelič** v imenu zavarovalnice Generali prejel priznanje za zlatega pokrovitelja živalskega vrta. Ob tem je Feri dejal: »Sodelovanja z ZOO Ljubljana smo resnično veseli, saj smo se že prepričali v odličnost njihove ekipe in stalen trud za podajanje novega znanja o živalih. S skupnimi močmi smo sovam uredili boljše, kakovostnejše in prijaznejše bivalno okolje ter hkrati podprli izobraževalni program, namenjen spoznavanju teh skrivnostnih živali.«

Obnovo letalnic so omogočili, saj se dejavno udejstvujejo ne le pri socialni, družbeni in okoljski odgovornosti, ampak tudi pri varstvu živali. »V zavarovalnici Generali na vsakem koraku pri našem delu odražamo skrb za soljudi, za njihovo zadovoljstvo ter kakovostno bivanje vseh nas. Želimo namreč poskrbeti za razvoj okolja, v katerem ustvarjamo, in zavedamo se, da moramo v to okolje, življenje vlagati. Tudi kadar pomoč potrebujejo živali, ki so sestavni del našega skupnega prostora in brez njih naš svet ne bi bil tako bogat in raznolik, kot je,« je na odprtju novih letalnic še povedal Mitja Feri. Barbara Mihelič je izpostavila, da so s tem odprtjem zaključili štiri leta trajajočo obnovo po požledi. Zadovoljni so, da bodo v jubilejno 70. obletnico delovanja, ki jo bodo obeleževali prihodnje leto, stopili celoviti in osredotočeni na razvoj.

Vselitev sov v novo domovanje so pospremili člani skupine **Čuki** z ljudsko Čuk sedi na veji in Krokodilčki v očeh. S slednjo so se navezali tudi na posebnosti sovjega vidu in na zvedave oči, ki so del logotipa ZOO Ljubljana. Čuki so pred novembrskim koncertom v Cankarjevem domu ob 30-letnici delovanja predstavili še novo pesem Če se od spominov da živet'.

Biologinja in pedagoški vodja ZOO Ljubljana **Irena Furlan** je na dogodku na dan oktobrske polne lune predstavila z Zlatim Prometejem SAZU nagrajeni program ljubljanskega živalskega vrta Noč čarovnic. Z nagajivimi čarovnijami in madagaskarskimi hišnimi ščurki je naredila uvod v nekatere vraže o sovah. Odpravljanju neresnic, vraž in predsodkov do sov bo namreč posvečen počitniški program, ki se odvija ves čas »krompirjevih« počitnic. Še posebej zanimiv je, ker udeležencem omogoča obisk živalskega vrta ponoči. Biolog **Gregor Belušič** je pojasnil, da posebnost ni v sovjih očeh, čeprav so velike. Poseben je tisti del možganov, ki sprejema signale iz njih. Na dogodku je nekaj vraž o sovah razblinila strokovnjakinja za ljudsko slovstvo in bajeslovje **Dušica Kunaver**: »Slovensko ljudsko slovstvo je neizmerno bogastvo ljudske tvornosti. Buče so v izročilu simbol blaginje, dobre letine. Za sove je značilna že njihova poza in nočno življenje. Sove sedijo, modro molčijo in gledajo okrog sebe. Ljudsko izročilo ceni molčečnost, nikjer ni opevana zgovornost. Značilno je, da so človeške lastnosti pripisane živalim. Tako pravimo, da je nekdo moder kot sova, buden in pameten kot sova. Ljudsko znanje je v izvoru vsega drugega znanja.«

*Zavarovalnica Generali se je poleg obnove letalnic odločila podpreti tudi* ***letošnji******vsebinski program v ZOO Ljubljana****, prek katerega bodo ozaveščali o vražah, zmotah in neresnicah o sovah, pa seveda tudi predstavljali njihove izjemne lastnosti. Ob tej priložnosti so podprli izdelavo obsežnih informativnih tabel o sovah, izdajo plakata in knjižnega kazala Sove Slovenije ter posebne, prav za to priložnost narejene zloženke z naslovom Prav in narobe o sovah, ki jih bodo dobili udeleženci programov.*

***Zavarovalnica Generali*** *v Sloveniji že 20 let posluje s posluhom za družbeno odgovornost. Zavzeto skrbijo za prihodnost in življenja tako zaposlenih kot tudi zavarovancev. Zavarovalnica Generali je del skupine Generali z več kot 180-letno tradicijo.*

***Zvočni posnetek:***

*Član uprave zavarovalnice Generali Mitja Feri o sodelovanju z živalskim vrtom.*

***Fotografije:***

*Uroš Modlic*

**Več informacij:**

Zavarovalnica Generali

Kržičeva 3, 1000 Ljubljana

telefon: 01 47 57 100

e-naslov: pr.si@generali.com